বিশ্বকে বলছি, প্রত্যেক জঙ্গী ও মদতদাতা শাস্তি পাবে: নরেন্দ্র মোদি

ওয়েবডেস্ক: ভারত প্রত্যেক জঙ্গীকে ও মদতদাতাকে চিহ্নিত করবে। খুঁজে বের করবে। শাস্তি দেবে। নাম না করে পাকিস্তানকে বৃহস্পতিবার চরম হুঁশিয়ারি দিলেন প্রধানমন্ত্রী নরেন্দ্র মোদি। বিহারের মধুবনীতে এক জনসভায় প্রধানমন্ত্রী বলেন, বিহারের মাটিতে দাঁড়িয়ে আমি সারা বিশ্বকে বলছি। ভারত নিশ্চিত করে প্রত্যেক জঙ্গী ও তাদের পিছন থেকে যারা সমর্থন দিয়েছে প্রত্যেককে শাস্তি দেওয়া হবে। বিশ্বের কোনায় কোনায় মোকাবিলা হবে। এদিন প্রধানমন্ত্রী বলেন, সন্ত্রাসবাদ দিয়ে ভারতের মনোবল ভাঙা যাবে না। বিচারের জন্য সবরকম প্রচেষ্টা করা হবে। এই বিষয়ে সারা দেশ এক।

মঙ্গলবার জম্মু ও কাশ্মীরের অনন্তনাগ জেলার পহেলগাঁওয়ে পর্যটকদের উপর জঙ্গী হামলা হয়। তাতে ২৭ জনের মৃত্যু হয়েছে। পাকিস্তানের জঙ্গী সংগঠন লস্কর-ই-তইবার স্থানীয় সংগঠন রেজিস্ট্যান্স ফ্রন্ট এই হামলা করে। গোয়েন্দা তথ্যে উঠে এসেছে, পাকিস্তানের মদতেই ওই ঘটনা ঘটেছে। জঙ্গীদের মধ্যে ৫ জন পাকিস্তানের। তারপরে পাকিস্তানের সঙ্গে সিন্ধু জলচুক্তি ছিন্ন, আটারি সীমান্ত বন্ধ, কূটনীতিকদের ফেরানো সহ ৫ দফার বড় সিদ্ধান্ত নেওয়া হয়েছে।